b'\n_START_ARTICLE_\nJosep Rausell Sanchis\n_START_SECTION_\nBiografia\n_START_PARAGRAPH_\nS\'inici\xc3\xa0 art\xc3\xadsticament al taller del seu pare, l\'escultor Josep Maria Rausell Monta\xc3\xb1ana. Ingress\xc3\xa0 en l\'Escola d\'Arts i Oficis de Val\xc3\xa8ncia, per a posteriorment estudiar a la Facultat de Belles Arts de Sant Carles de Val\xc3\xa8ncia. El 1951 i amb la Pensi\xc3\xb3 d\'Escultura de la Diputaci\xc3\xb3 Provincial de Val\xc3\xa8ncia ampli\xc3\xa0 estudis per diverses ciutats espanyoles._NEWLINE_En Madrid i com a resident de la Casa Vel\xc3\xa1zquez efectua diversos treballs al taller de l\'escultor de Conca Luis Marco P\xc3\xa9rez. Ampli\xc3\xa0 estudis al Colegio Espa\xc3\xb1ol de Par\xc3\xads i el 1955, becat pel Ministeri d\'Afers Estrangers, completa el seu recorregut formatiu per It\xc3\xa0lia: Roma, Flor\xc3\xa8ncia, Ven\xc3\xa8cia... En tornar a la seua terra participa en reconeguts cert\xc3\xa0mens, biennals i exposicions col\xc2\xb7lectives, entre altres ciutats a Val\xc3\xa8ncia, Madrid o Gandia. _NEWLINE_El 1956 obt\xc3\xa9 la C\xc3\xa0tedra de dibuix de l\'Institut T\xc3\xa8cnic d\'Ensenyaments Mitjans "Ausi\xc3\xa0s March" de Gandia, i \xc3\xa9s en aquesta ciutat on desenvolupa la part m\xc3\xa9s important de la seua reconeguda faceta pedag\xc3\xb2gica. \xc3\x89s autor de dos treballs sobre cer\xc3\xa0mica de La Safor: "La industria ladrillera en la comarca de Gandia" i "La artesan\xc3\xada alfarera en la comarca gandiense". El 1984 efectu\xc3\xa0 un profund estudi sobre la figura de l\'escultor Juan Mart\xc3\xadnez Monta\xc3\xb1\xc3\xa9s.\n_START_SECTION_\nObra\n_START_PARAGRAPH_\nSi b\xc3\xa9 en certa ocasi\xc3\xb3 Josep Rausell es va autodefinir com un "escultor figuratiu, idealista i apassionat per la forma, amb un mat\xc3\xads rom\xc3\xa0ntic i l\xc3\xadric", alguns cr\xc3\xadtics el reconeixen com un expressionista modern, sense preocupacions acad\xc3\xa8miques per\xc3\xb2 sense apartar-se de les normes que dicta l\'est\xc3\xa8tica, tot convertint all\xc3\xb2 cl\xc3\xa0ssic en neocl\xc3\xa0ssic._NEWLINE_La seua influ\xc3\xa8ncia principal, a banda de la del seu pare ha sigut la de l\'escultor melianenc Juli Benlloch que com ell mateix ha definit va ser un "escultor de la pell", de les superf\xc3\xadcies i les textures._NEWLINE_La seua obra art\xc3\xadstica, tant civil com religiosa, la podem trobar en diversos suports, ja que ha treballat tots els materials: fusta, pedra, bronze... I pot trobar-se, a m\xc3\xa9s de les col\xc2\xb7leccions particulars, a institucions com la Diputaci\xc3\xb3 de Val\xc3\xa8ncia, el Museu de Prehist\xc3\xb2ria de Val\xc3\xa8ncia, l\'Ajuntament de Gandia, o en poblacions com Beniarj\xc3\xb3 o Meliana._NEWLINE_Cal destacar que la ciutat de Gandia disposa de tres de les seues obres m\xc3\xa9s importants: el seu monumental "Ausi\xc3\xa0s March" en pedra (1959), que presideix una pla\xc3\xa7a destacada de la ciutat; i esculpit amb motiu del centenari del poeta valenci\xc3\xa0; el Crist de la Bona Mort (1957), una talla de llarg\xc3\xa0ria natural, i titular de la Germandat de la setmana santa del mateix nom; i la Mare de D\xc3\xa9u de l\'Esperan\xc3\xa7a (1990) per a la Germandat del Sant Sepulcre.\n_START_SECTION_\nReconeixements\n_START_PARAGRAPH_\nEl 2010 l\'Ajuntament del seu poble natal li va fer una exposici\xc3\xb3 retrospectiva de tota la seua obra i el va nomenar Fill Predilecte de Meliana. Tancant els actes de celebraci\xc3\xb3 per part de l\'Ajuntament de Meliana, el dimarts 11 de gener de 2011, el Consell Escolar Municipal va aprovar el canvi de nom de l\'escola p\xc3\xbablica El Crist pel de l\'escultor Josep Rausell.'